คูคลองน้ำใส เยาวชนร่วมใจ เทิดไท้องค์ราชัน ชูเขตมีนบุรีเป็นศูนย์กลางเศรษฐกิจชุมชน
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังเป็นประธานเปิดงาน "คูคลองน้ำใส เยาวชนร่วมใจ เทิดไท้องค์ราชัน ประจำปี 2565" ณ ตลาดน้ำขวัญเรียม ว่า เขตมีนบุรีถือเป็นเขตหนึ่งในเขตที่มีความสำคัญทางด้านเศรษฐกิจของกรุงเทพมหานคร เป็นพื้นที่ที่มีศักยภาพสูงมาก อนาคตสามารถพัฒนา ให้เป็นศูนย์กลางเศรษฐกิจชุมชนได้ การจัดงานคูคลองน้ำใส เยาวชนร่วมใจ เทิดไท้องค์ราชันวันนี้ พูดถึง สิ่งที่สำคัญที่สุด 2 เรื่องคือ คูคลองและเยาวชน ที่ถือเป็นสมบัติที่มีค่าที่สุดของเมืองที่เราจำเป็นต้องดูแลรักษา ซึ่งจะช่วยทำให้เมืองเจริญก้าวหน้ากรุงเทพมหานครไม่มีผู้วิเศษการจะทำให้เมืองดีได้ต้องอาศัยความร่วมมือกัน จับมือกันของทุกคน เพื่อทำให้เมืองมีนบุรีเป็นเมืองที่น่าอยู่ มีศักยภาพ กลายเป็นศูนย์กลางทางเศรษฐกิจของกรุงเทพฯ ฝั่งตะวันออกโดยหลังเปิดงานผู้ว่าราชการกรุงเทพมหานคร ทักทายประชาชนและเจ้าหน้าที่ที่มาร่วมกิจกรรม ก่อนเดินทางต่อไปยังสำนักงานเขตมีนบุรีเพื่อทำกิจกรรมปลูกต้นไม้และกิจกรรม “ผู้ว่าฯสัญจร เขตมีนบุรี”